KIRJALLINEN KYSYMYS E-2253/01 esittäjä(t): Alexandros Alavanos (GUE/NGL) komissiolle. Koulunkäynnin keskeyttämistä koskeva tutkimus Euroopan unionissa.



Virallinen lehti nro 081 E , 04/04/2002 s. 0143 - 0144



KIRJALLINEN KYSYMYS E-2253/01 esittäjä(t): Alexandros Alavanos (GUE/NGL) komissiolle (26. heinäkuuta 2001) Aihe: Koulunkäynnin keskeyttämistä koskeva tutkimus Euroopan unionissa Nuorten koulutus on erittäin merkittävä tekijä, koska sen avulla nuoret hankkivat kyvyn kehittää oman persoonallisuutensa ja dynaamisuutensa sekä osallistua täysipainoisesti ja aktiivisesti eurooppalaisten yhteiskuntien kehittämiseen. Näin ollen koulunkäynnin keskeyttämisellä on kouriintuntuvia henkilökohtaisia ja sosiaalisia seurauksia yksilölle ja yhteiskunnalle, ja sen vaikutukset ulottuvat selvästi koulutuksen ulkopuolelle. Tutkimuksen ja teknologisen kehittämisen (TTK) ohjelmaan sisältyy mahdollisuus rahoittaa koulunkäynnin keskeyttämistä koskevia tutkimuksia ja ehdotuksia Euroopan unionin jäsenvaltioissa. Onko komission tiedossa mahdollisia koulunkäynnin keskeyttämistä koskevia tutkimuskeskusten tai yliopistojen laatimia ehdotuksia? Onko ehdotusten arviointimenettely jo käynnistetty? Ovatko tulokset jo selvillä? Philippe Busquinin komission puolesta antama vastaus (12. lokakuuta 2001) Eurooppalaisia yhteiskuntatieteiden ja humanististen tieteiden tutkijoita tuetaan yhteisön tutkimuksen ja teknologisen kehittämisen (TTK) neljänteen puiteohjelmaan kuuluvan kohdennetun sosiaalis-taloudellisen tutkimusohjelman (TSER) yhteydessä ja viidennen TTK-puiteohjelman avaintoiminnon Tutkijavoimavarojen lisääminen ja sosioekonomisen tietopohjan laajentaminen yhteydessä. Näihin ohjelmiin kuuluu myös koulutuskysymyksiä koskevaa tutkimusta. Ohjelman toimiin ei kuitenkaan sisälly erityisesti koulunkäynnin keskeyttämistä käsitteleviä hankkeita. Näin ollen tällaisia kysymyksiä koskevista hanke-ehdotuksista ei ole mahdollista tehdä vertailevaa arviointia tavanomaisten, kaikkiin avaintoiminnon hanke-ehdotuksiin sovellettavien riippumattomien arviointimenettelyjen ulkopuolella. Joissakin hankkeissa käsitellään koulunkäynnin keskeyttämistä ja sen suhdetta esimerkiksi koulutuksesta työelämään siirtymiseen, siirtolaisuuteen, syrjäytymiseen sekä koulutuksen muutoksiin ja hallintoon. Koulunkäynnin keskeyttämiseen liittyvien kysymysten kannalta merkityksellisin yhteisön tutkimushanke on nimeltään A Comparative Analysis of Transitions from Education to Work in Europe, joka on hiljattain saatu päätökseen. Hankkeen loppuraporttiin ja muihin hanketta koskeviin tieteellisiin artikkeleihin ja julkaisuihin voi tutustua hankkeen verkkosivuilla: http://www.mzes.uni-mannheim.de/projekte/catewe/publ/publ_e.html Muita tutkimuksia on tehty Sokrates-ohjelman yhteydessä, ja näistä kaksi on erityisen kiinnostavia koulunkäynnin keskeyttämiseen liittyvien kysymysten kannalta: - Success for all: promoting access of socially excluded children to basic skills (1997/1999): Tutkimuksessa analysoidaan eurooppalaisille syrjäytyneille nuorille kohdennettuja koulutusstrategioita, jotka luokitellaan kolmen tekijän perusteella: tasavertaiset mahdollisuudet, tasavertainen kohtelu ja tasaveroiset tulokset. - Dropping out and secondary education (1997/1999): Tutkimus sisältää yhtäältä yhteisön jäsenvaltioiden raportit keskiasteen koulutuksen keskeyttäneiden opiskelijoiden lukumäärästä ja jakaumasta ja toisaalta vertailevan analyysin keskeyttäneiden profiileista ja niiden suhteista taustalla vaikuttaviin epätasa-arvoisuutta ylläpitäviin rakenteisiin. Tutkijat ovat laatineet suosituksia koulutuspolitiikan päätöksentekijöille ja ottaneet niissä huomioon, että koulun keskeyttäminen on usean vuoden ajan jatkuva kumuloituva kehityskulku ja että rakenteelliset, kulttuuriset sekä elämäntilanteeseen liittyvät tekijät on käsitettävä kokonaisvaltaisesti.